  Виталий Пронин Кылем арня пумын Дэбес черкогуртын инмысь кизилиос но яркытгес пиштӥзы кадь. Отчы люкаськылӥзы ёросъёсысь спортэн эшъяськисьёс, шаерысьтымы нимо-дано спортсменъёс, кивалтӥсьёс. Дэбес музъем вылын ньыль нунал ӵоже удмурт Олимпиадалэн тылыз ӝуаз. Азьлане ӧте югыт сюрес Кык ар но ӧз ортчы, гуртысь спортсменъёс нош ик Дэбес черкогуртэ люкаськизы. Шумпотоно, та шудонъёс туэ быдэ вуонзэс пусйизы. 18 ар ӵоже ини шаерысьтымы пӧртэм ёросъёсын Гурт тол шудонъёс ортчытыло. Созэ но пусъёно: ӵапак 18 арессэс тырмытэм егитъёс та ужрадэ пыриськыны быгато. Куасэн бызьылэм сяна, спортсменъёс мертазы суй кужымзэс, эскеризы синзылэсь лэчытсэ, шудӥзы баскетболэн, хоккеен, шашкиен но шахматэн. Џошатсконэ туэ нырысьсэ пыриськизы нылкышно баскетболистъёс.23-тӥ февраль - Атыкай музъеммес утисьёслэн нуналзы, озьы ке но воргоронъёслы та нуналэ буйгатскыны дыр ӧз шедьы. Спортсменъёслы сяна, кужымзэс мертано луиз кивалтон удысын ужасьёслы но. Кужмо нюръяськон пуромиз Правительстволэн но ёрос йыръёслэн командаоссы куспын волейболъя ӵошатсконын. Азьвыл аръёсы Правительстволэн командаез ёрос йыръёсты капчиен вормылӥз ке, таяз учыре нокинлэн сётскемез ӧз поты. Куинь период бере ёрос йыръёс азьпалан вамышъязы, отӥяз соослы ӧз удалты ни. Кивалтон удысын ужасьёс дартсэн шудӥзы, ыбылӥськизы на.Дэбесъёс понна та нунал кемалы вунонтэм кылёз: ӝытпал куас комплекс усьтӥзы. Черкогуртысь Карасмеш гурезь котырын куас база вазенгес кылдытэмын вал. Татчы люкаськыло Россиысь гурезё интыостӥ бызьылыны яратӥсьёс но. Шаермылэн палэнысьтыз вуэм куноосты пумитаны табере дэбесъёслы возьыт уз луы ни. Югдытӥськись сюресъёс комплекслы кыкетӥ шокчон кузьмазы, шуыны луоз. Кызьы пусйиз та комплексысь тренер Николай Хохряков, туннэ нуналлы куасэн бызьылонъя секцие 60 пала нылпиос ветло. Тужгес кужмоосыз шаерысьтымы пиналъёслэн сборноязы кутэмын.Отӥяз ваньмыз вамыштӥзы школа азбаре. Дэбес черкогуртын улӥсьёс табере конькиен нискыланы быгато.- «Юбилейной» йӧ коробкады быдэс ар ӵоже ужаны кулэ, - шуиз Удмуртилэн Президентэз Александр Волков. - Тол шудонъёсты ортчытӥсь ёросъёслы берло дас арзэ ни хоккеен шудон инты лэсьтӥськомы. Малпасько, мукет ёросъёсын сямен ик, дэбесъёс но та интылы синмаськозы. Толалтэзэ коньки вылын вожвылъяськонъёс ортчытъялоды, гужемзэ волейболэн, бадминтонэн но бадӟым теннисэн шудонъёс радъялоды, огкутскемен куинь-ньыль кечез кутыны быгатоды. Кырӟась спортсменка 18 часын «Юбилейной» стадион котырын улмолы усён интыез ӧй вал. Кезьыт куазь нырез чепылляны выриз ке но, люкаськем калыкез со ӧз кышкаты. 18-тӥ тол шудонъёсты усьтыса, вераськиз Дэбес ёрослэн йырыз Александр Глухов:- Шумпотӥсько, 2 ар куспын дӥнямы 2 бадӟым ужрад ортчытыны оскемзылы, нош сыӵе луонлык сётӥське гурт удысын азинсконъёс басьтэм ёросъёслы гинэ. Та вакытэ пудо утисьёсмы котькуд скаллэсь 5 сюрс 73 килограмм йӧл люкало. 2000-тӥ арен ӵошатоно ке, лыдпусъёс кык поллы уноямын. Дэбес пыре шаерысьтымы 8 азьветлӥсь ёросъёс пӧлы. Котькинлы адӟем карымон тыршо «Мир», «Дружба», Калинин нимо но «Лесагурт» хозяйствоосын.- Тросаз улосъёсын гурт шудонъёссы ньӧмыз понна ортчо, нош асьмелэн сяме пыӵазы ни, - пусйиз Президент Александр Волков. Арлы быдэ выльдӥсько стадионъёс, куас базаос, нош Вавож ёросысь гурт удысын тыршисьёс понна бассейн пуктыны чакламын.Вылӥ кивалтӥсьёс вераськем бере стадионын кизилиослэн парадзы кутскиз. Спортсменъёсты ӟечкылазы кырӟась-верась коллективъёс. Стадион тыр 340 мурт пазьгиськиз. Пӧлазы: Дэбесысь пиналъёс, «Байгурезь» но «Ӟардон» калык коллективъёс, «Радужка» ансамбль, Уйвай гуртысь егитъёслэн КПП+ группаысьтызы арганчиос Иван Котельников но Дмитрий Перевозчиков, Тыловай, Сюрногурт, Зар.-Медло, Пыктыдур гуртъёсысь шулдыртӥсьёс. Люкаськемъёслы капчи мылкыд кузьмаз Гурт тол шудонъёслэн утисьсы - Тиша балян. Сое быгатыса шудӥз Александра Берсенёва.Спортсменъёс но шаерысьтымы вылӥ кивалтӥсьёс понна кемалы вунонтэм кылёз Дэбес ёросысь тужгес нимо-дано спортсменлэн Нина Даниловалэн сцена вылын кырӟамез, эшъёссэ ӟечкыламез. Нина Вениаминовналэн чебер куараезлы синмаськизы Александр Волков, Галина Кулакова но вань люкаськемъёс.- Пичи дырысеным сцена вылын кырӟаны-вераны яратӥсько вал бере, туннэ но сцена вылэ потыны ӧй пумитъяськы, - шуиз Нина Данилова. - Вылаз ик буйгатӥзы, Валентина Пудоваен кырӟало шуыса. Калыке потон азьын кык часлэсь ятыр микрофон азьын куараме волятоно луиз. Дуннеысь ӵошатсконъёсын но сомында ӧй пӧсекъя.Гурт шудонъёс азьын Нина Вениаминовна эшшо куалекъяз на, Валентина Пудова записе лыктыны быгатымтэ шуыса иворез кылэмез бере. Но куараез вылын со ӧз шӧдӥськы. Юн сямо спортсмен стадионэ люкаськемъёс азьын огназ но туж йӧно адскиз. Ныр лыдэ, изьы палдэ... Дэбес администрациын ужасьёс аспӧртэмлыко кузьым дасяллям вордскем нуналзэс пусйись спортсменъёслы. Ваньзэсты данъян грамотаосын сӥлы каризы, нош тужгес но удалтӥз Вавож ёросысь Нюрдор-Котья гуртысь Бобровъёслы. 24-тӥ феврале Максим пизылы 14 арес тырмиз. Соин валче Дэбес ёрослэн йырыз Александр Глухов пияшлы чечыен тырмытэм бекче кузьмаз. Тросэз егитъёс, пе, компьютер сьӧрын пуко, шузимытӥсь суретъёсын эшъясько, нош спортэз яратӥсь семьяос мугорзэс кыдато, тазалыко улон понна нюръясько. Тӥни соослэсь ик адӟем мед карысалзы мукетъёсыз но.Та ӵошатсконын нимысьтыз кузьымен пусйизы на тужгес егит спортсменъёсты - Алнаш ёросысь Сырьезь гуртысь 8 аресъем Виктория Чекинаез но Эгра ёросысь Герей гуртысь 7 аресъем Андрей Чураковез.- Бадӟым ӵошатсконъёсы куинетӥ пиенымы пыриськиськомы ни, - шуиз Олег Чураков. - Туэ пичи но ӧм дасяське вал Гурт шудонъёслы. Ёросысь кужмоез семья мукет ӵошатсконэ кошкемен, милемлы Эгралэсь данзэ утёно луиз. Пимы куас вылын толэзь но уг ворттылы на, аслаз мылкыдыз вань бере, азьланяз, оло, бадӟым спортозь но будоз.- Ой, тӥ тодэ вал, кыӵе ми бызьылӥськомы, - вераськонамы итžськиз Валентина Чуракова. - Тренировкаосы кырӟаса ветлӥськомы, нош Дэбесын бызьылыкумы, пимылэн ӝожтӥськыса катез быриз: кезьыт, тӧл пельтэ, куасэ оглань нуэ, ныры лыдэ, шапкае усе... Кузьым басьтэмез бере капчигес мылкыдын бызьылоз ни, дыр. Одӥг бодыен - азьлань!Гурт шудонъёс дыръя спортсменъёс рекордъёс пукто. Арысь аре бадӟымесь лыдпусъёс возьмато полиатлонистъёс. Тани Ува ёросысь 25 аресъем Антонида Ившина ки вылаз ӝуткаськиз 126 пол, нош Вавож ёросысь 47 аресъем Нина Суворова - 127 пол. Полиатлонист пиос но паймытъязы. Арысь аре бадӟымесь вормонъёс возьматэ Глаз ёросысь 68 аресъем Пётр Арафаилов. Турникын со 46 пол ӝуткаськиз, троссэ егит пиосты азьпалтӥз. Рекорд пуктӥз Эгра ёросысь Сергей Кожевников, со 68 пол ӝуткаськиз.Куас сюресъёс вылын но аспӧртэмлыко нюръяськонъёс ортчизы. 5 иськеме бызьылонын одӥг кадь лыдпус возьматӥзы Можга ёросысь Анастасия Осипова но Шаркан ёросысь Алёна Перевозчикова. Нош 10 иськеме бызьылонын куинетӥ интыез басьтӥзы Эграысь Дмитрий Ходырев но Можгаысь Семён Иванов.- Куас сюрес вылэ лымы букосъёс пуктэмен, сьӧлтаськыса уси но, бодые чигиз, - шуиз Алёна Перевозчикова. 100 метр пала одӥг бодыен бызи, ярано коть, сюрес кузя сылӥсьёс юрттӥзы. Алнашысь кышномурт вылэм, ӟеч лэсьтэмез понна конфет коробкаен ке но тау кароно.Куасэн бызьылӥсьёс школа котырысь бусыын вожвылъяськизы. Учкисьёслы тунсыкогес мед луоз шуыса, спортсменъёс стадионэтӥ кык пол бызизы. Со понна нимысьтыз выж лэсьтэмын вал, пырак дуннеысь чемпионатъёсын выллем.Ӵошатсконлэн берпуметӥ нуналаз эстафетаос вал. Ваньмыз вӧй вылтӥ кадь радъяське ни вал, но керетонъёс гомӟизы. Нырысетӥ этапын бызисьёс классика амалъя мыныны кулэ вал, нош куд-ог кескичъёсыз эркын амалэ выжылžллям. Кыл кутоно луиз сюрес вылын сылӥсь судьяослы. Озьы Ува ёросысь воргоронъёс та вожвылъяськонын ваньзэс азьпалтӥзы вал, но... Умойтэм быземзы понна соосты ӵошатсконысь палэнтӥзы.Та нуналъёсы пӧсь йӧтӥз эмъясьёслы но. Куасэн бызьылӥсьёс чиньыоссэс кынтылӥзы, залын шудӥсьёс сӥныръёссэс золъязы, нош одӥгез судья, хоккеистъёс шуккиськемен, чиньызэ чигтӥз. Кузьым - лымы сяськаКотькуд ёрос ас сяменыз пумитаны тырше гурт спортсменъёсыз. 2010-тӥ арын гинэ Дэбес черкогуртын гужем шудонъёс ортчизы. Лыктэм куноос соку туж синмаськизы ульчаосысь пу пӧйшуръёслы, мунёослы. Таяз учыре но дэбесъёс кунооссэс паймытӥзы. Ульчаын кезьыт тол кузёяське, нош Дэбесэ тулыс вуэм кожалод: чебер вазаосын турлы сяськаос пушъё, черкогурт шорын дворец ворекъя, столовой дорын тыро ӝӧк но бадӟым торт пуктэмын, пӧртэм мунёос синмез палёмыто - ваньмыз со лэсьтэмын лымылэсь.Дэбесысь лымы мунёослы но вазаослы синмаськизы шаерысьтымы дано спортсменъёс Галина Кулакова но Нина Парамонова. Кызьы вераз Нина Аркадьевна, ульчаысь чеберез адӟыса, мылкыд эшшо но капчи луэ, сыӵе дыръя вормонъёс но бадœымесьгес луо.Валентина Емельянова. Туспуктӥз Владимир Беломорских. Инты но дыр Куасэн бызьылонНылкышноос 18-29 арес (5 иськем)1. Анастасия Осипова (Можга) - 19:29:00Алёна Перевозчикова (Шаркан) - 19:29:003. Юлия Шагалова (Каракулино) - 20:12 30-39 арес (5 иськем)1. Ольга Веретенникова (Ува) - 18:352. Ольга Кутявина (Яр) - 19:553. Ольга Пестова (Кез) - 22:21 40-49 арес (3 иськем)1. Валентина Чуракова (Эгра) - 11:172. Екатерина Завалина (Сюмси) - 11:293. Альфия Нуруллина (Можга) - 11:33 50 арес но солэсь ятыр (3 иськем)1. Юлия Рудина (Яр) - 11:172. Лидия Близнецова (Пичи Пурга) - 13:293. Нина Данилова (Дэбес) - 13:43 Воргоронъёс18-29 арес (10 иськем)1. Владимир Никитин (Пичи Пурга) - 31:572. Геннадий Владыкин (Шаркан) - 32:153. Григорий Хохряков (Шаркан) - 32:23 30-39 арес (10 иськем)1. Игорь Королёв (Пичи Пурга) - 31:512. Семён Иванов (Можга) - 32:383. Дмитрий Ходырев (Эгра) - 32:50Рафик Гизятов (Можга) - 32:50 40-49 арес (5 иськем)1. Василий Григорьев (Дэри) - 16:192. Олег Корепанов (Каракулино) - 16:253. Леонид Филатов (Сьӧлта) - 17:09 50 арес но солэсь ятыр (5 иськем)1. Николай Батаногов (Шаркан) - 17:042. Михаил Трофимов (Ува) - 17:193. Сергей Стрелков (Эгра) - 18:41 Командаен спринт (2х1 иськем)Нылкышноос:1. Яр (Ольга Кутявина, Евгения Куртеева) - 15:202. Ува (Валентина Смаркалова, Ольга Веретенникова) - 15:263. Можга (Юлия Выгодчикова, Анастасия Осипова) - 15:32 Воргоронъёс:1. Эгра (Данил Агафонов, Дмитрий Ходырев) - 12:402. Пичи Пурга (Роман Трошкин, Игорь Королёв) - 12:463. Ува (Дмитрий Веретенников, Алексей Кузьминых) - 12:49 ЭстафетаНылкышноос (4х3 иськем)1. Можга (Анастасия Смагина, Альфия Нуруллина, Юлия Выгодчикова, Анастасия Осипова) - 40:002. Шаркан (Ольга Сабрекова, Светлана Турова, Александра Ардашева, Алёна Перевозчикова) - 40:043. Дэри (Марина Будина, Надежда Ветчанина, Елизавета Глазырина, Екатерина Байкова) - 41:08 Воргоронъёс (4х5 иськем)1. Пичи Пурга (Игорь Королёв, Николай Семёнов, Роман Трошкин, Владимир Никитин) - 57:492. Шаркан (Антон Перевозчиков, Николай Батаногов, Геннадий Владыкин, Григорий Хохряков) - 59:013. Можга (Семён Иванов, Юрий Бибиков, Михаил Бибиков, Рафик Гизятов) - 59:10 Полиатлон(гимнастика, ыбылӥськон, куасэн бызьылон)Нылкышноос (18-39 арес)1. Антонида Ившина (Ува)2. Любовь Михайлова (Яр)3. Наталья Злобина (Юкаменск) Нылкышноос (40 арес но солэсь ятыр)1. Нина Суворова (Вавож)2. Наталья Лялина (Ува)3. Альфия Нуруллина (Можга) Воргоронъёс (18-39 арес)1. Сергей Кожевников (Эгра)2. Николай Злобин (Юкаменск)3. Николай Владыкин (Юкаменск) Воргоронъёс (40 арес но солэсь ятыр)1. Пётр Арафаилов (Глаз)2. Вениамин Ефремов (Эгра)3. Александр Дмитриев (Дэри) Семьяос(дартс, куасэн бызьылон, эстафета)Нылпизы - ныл1. Елена, Валентина но Анатолий Байковъёс (Дэри)2. Полина, Ольга но Владимир Корепановъёс (Балезино)3. Юлия, Надежда но Сергей Занкеевъёс (Вотка)Нылпизы - пи1. Виктор, Ирина но Юрий Семёновъёс (Можга)2. Владислав, Лариса но Александр Афанасьевъёс (Сюмси)3. Егор, Екатерина но Сергей Сабуровъёс (Кез) КивалтӥсьёсЫбылӥськонНылкышноос1. Елена Игнатова (Яр) - 87 очко2. Светлана Крмакова (Эгра) - 86 очко3. Татьяна Чуракова (Эгра) - 83 очко Воргоронъёс1. Михаил Четкарёв (Дэри) - 90 очко2. Сергей Федотов (Сьӧлта) - 89 очко3. Сергей Подкин (Каракулино) - 84 очкоАнатолий Афонов (Кизнер) - 84 очко ДартсНылкышноос1. Елена Пономарёва (Глаз) - 456 очко2. Светлана Крмакова (Эгра) - 449 очко3. Татьяна Иноземцева (Вавож) - 428 очко Воргоронъёс1. Владимир Лекомцев (Кез) - 627 очко2. Владимир Лебедев (Сюмси) - 624 очко3. Владимир Красильников (Вавож) - 597 очко БаскетболНылкышноос1. Можга 2. Эгра 3. Ува Воргоронъёс1. Можга 2. Сарапул 3. Ува Хоккей1. Глаз 2. Дэри 3. Вотка Шашки1. Глаз 2. Ува 3. Балезино Шахмат1. Дэбес 2. Эгра 3. Ува Огъя зачётын вормисе потӥзыI группа1. Эгра 2. Можга 3. ДэриПичи Пурга, Ува, Вотка, Балезино, Кез, СарапулII группа1. Глаз 2. Шаркан 3. ЯрВавож, Якшур-Бӧдья, Кизнер, Алнаш, КамбаркаIII группа1. Дэбес 2. Юкаменск 3. СюмсиКаракулино, Сьӧлта, Грак, Кияса, Красногорск Теги: Дэбес  